Zip is vs spill it – Finesse Meisie
'n geheim is soos iets wat binne jou brand. dit borrel om uit te kom en jy wil dit net vir iemand vertel. gewoonlik is hierdie vertroueling jou beste vriendin. maar met watter geheime kan jy haar vertrou en wanneer moet jy eerder jou mond hou? ons vertel jou wanneer jy eerder soos 'n zip lock-sakkie moet toemaak…
Jou eerste smooch is altyd 'n big deal en jy wil dit vir iemand vertel. Dis maklik: Jy moet onmiddellik op die foon spring en haar vertel. Sy het jul verhouding soos Days of our Lives gevolg en sy sal teleurgesteld wees as sy by iemand anders moet uitvind . Om jou vriendin te vertel sal lei tot baie praatjies en tips – en buitendien sal sy jou deur die lekker en die sleg van die verhouding moet dra. Buitendien is dit altyd lekker om so iets met iemand te deel.
Welkom! Jy is ook nou een van die meisies wat tussen die rakke wegkruip as jy moet tampons koop. Dis 'n persoonlike ding en ander mense hoef nie daarvan te weet nie. Baie meisies is privaat en hulle gesels nie graag hieroor nie. As jy en jou vriendinne 'n baie gemaklike verhouding het, kan jy gerus met hulle gesels. Maar dis dalk beter as jy eerder met jou ma of sussie chat – en zip jou lippe vir jou vriendinne!
Jou ouers het na baie misverstande besluit om te skei. Dis vir jou 'n groot issue en dis nie maklik om die situasie self te verwerk nie. Jou beste vriendin sal 'n lekker skouer wees om op te huil as jy moedeloos is. Sy sal jou ook raad kan gee en na jou luister. Daarom kan jy maar met haar gesels.
Jy wou dit nie doen nie, maar jy het. As jy jou ou verneuk het, is dit dalk nie so 'n slim idee om jou vriendinne te vertel nie. Hoewel 'n vriendin belowe om jou geheime te bewaar, is dit baie maklik om jou mond verby te praat. Sy kan net perongeluk iets laat glip en dan is die hele ding op die lappe. Gaan gesels eerder met 'n ouer persoon wat jy kan vertrou.
'n Eetversteuring het jou coping-meganisme geword. Jy eet nie meer reg nie, want jy stres te veel. Jou gewigsverlies gee jou selfvertroue 'n boost. Dis dalk 'n baie goeie idee om met jou vriendin te gesels, sodat julle saam op 'n oplossing kan besluit. Sy sal jou help om objektief na die situasie te kyk en dalk kan sy jou oorreed om met jou ouers te gesels, sodat jy professionele hulp kan kry.
Jy moet self besluit of jy jou vriendinne met jou geheime vertrou. Sommige van ons is baie privaat en ander lap alles uit. Besluit egter eers vooraf of jy haar bo alle twyfel kan vertrou met die inligting. As jy 'n bietjie twyfel, moet jy dit dalk vir jouself hou.